Προεδρία του Τζο Μπάιντεν

Η Προεδρία του Τζο Μπάιντεν (αγγλ. The Presidency of Joe Biden), άρχισε επίσημα μετά την ορκωμοσία του στις 20 Ιανουαρίου 2021. Ανέλαβε καθήκοντα ως ο 46ος Πρόεδρος των Ηνωμένων Πολιτειών. Επιπλέον, η Κάμαλα Χάρις έγινε η πρώτη γυναίκα που ανέλαβε καθήκοντα ως Αντιπρόεδρος των Ηνωμένων Πολιτειών.Η νίκη του Μπάιντεν στην προεδρική εκλογή του 2020 επικυρώθηκε από το σώμα εκλεκτόρων στις 14 Δεκεμβρίου 2020, και οριστικοποιήθηκε μετά τη συνεδρίαση του κογκρέσου των ΗΠΑ στις 6 Ιανουαρίου 2021, ύστερα από την επεισοδιακή εισβολή στο Καπιτώλιο των ΗΠΑ από φανατικούς υποστηρικτές του τότε απερχόμενου Προέδρου Ντόναλντ Τραμπ.

 Ο Τζο Μπάιντεν ήταν υποψήφιος πρόεδρος στις εκλογές του 1988 και του 2008. Μετά την προεδρική εκλογή του 2008 ο Μπάιντεν ανέλαβε καθήκοντα ως ο 47ος Αντιπρόεδρος των Ηνωμένων Πολιτειών, στην κυβέρνηση του Μπαράκ Ομπάμα. Στην προεδρική εκλογή του 2012 επανεξελέγη Αντιπρόεδρος για μία δεύτερη θητεία. Τον Απρίλιο του 2019 ανακοίνωσε ότι θα είναι υποψήφιος Πρόεδρος στις επερχόμενες εκλογές, του 2020. Ο Μπάιντεν αναδείχθηκε νικητής στην προεδρική εκλογή του 2020, με 81.283.485 ψήφους και 306 εκλεκτορικές ψήφους έναντι 74.223.744 ψήφων και 232 εκλεκτόρων του Ντόνταλντ Τραμπ, αλλά ο απερχόμενος Πρόεδρος Ντόναλντ Τραμπ δεν αποδέχθηκε το αποτέλεσμα. Κατήγγειλε υποψίες για «νοθεία» της εκλογής, κινήθηκε νομικά και ζήτησε νέα καταμέτρηση των ψήφων σε ορισμένες πολιτείες: στην Πενσυλβάνια, την Αριζόνα, την Τζόρτζια, το Ουισκόνσιν, τη Νεβάδα και το Μίσιγκαν, στις οποίες όμως οι αγωγές απορρίφθηκαν. Η μεταβατική περίοδος, είναι το χρονικό διάστημα που απαιτείται για να περάσει η εξουσία από τον απερχόμενο Πρόεδρο Τραμπ στον εκλεγμένο Μπάιντεν και να σχηματιστεί η νέα κυβέρνηση. Άρχισε μετά την ανακοίνωση του νικητή και θα ολοκληρωθεί στην ορκωμοσία του νέου Προέδρου. 9 Νοεμβρίου 2020: o Μπάιντεν ανακοίνωσε τον σχηματισμό μίας ειδικής ομάδας για την αντιμετώπιση της πανδημίας κορονοϊού. 11 Νοεμβρίου 2020: ο Μπάιντεν επέλεξε τον Ρον Κλάιν για επιτελάρχη του Λευκού Οίκου. 17 Νοεμβρίου 2020: ο Μπάιντεν επέλεξε έναν πιστό Δημοκράτη για ανώτερο σύμβουλο, τον Μάικ Ντόνιλον, και έναν ανερχόμενο Δημοκράτη για σύμβουλο, τον Στηβ Ριτσέλι. Η Τζένιφερ Ο'Μάλεϊ Ντίλον, η οποία εργάστηκε στην προεκλογική εκστρατεία του Μπάιντεν, θα γίνει η αναπληρώτρια του επιτελάρχη. 23 Νοεμβρίου 2020: ο Μπάιντεν επέλεξε τον Τζον Κέρι για απεσταλμένο κλιματικής αλλαγής. Ο Αλεχάντρο Μαγιόρκας είναι ο πρώτος Λατινοαμερικάνος που θα γίνει Υπουργός Εσωτερικής Ασφαλείας, και η Αβρίλ Χάινες είναι η πρώτη γυναίκα που θα γίνει διευθύντρια της εθνικής κοινότητας πληροφοριών. Στις 20 Ιανουαρίου 2021 έγινε η ορκωμοσία του 46ου Προέδρου των Ηνωμένων Πολιτειών, Τζο Μπάιντεν, στο Καπιτώλιο των Ηνωμένων Πολιτειών στην Ουάσινγκτον. Στην τελετή παρευρέθηκαν οι πρώην Πρόεδροι Κλίντον, Μπους, Ομπάμα και οι πρώην Αντιπρόεδροι Πενς και Κουέιλ. Η γερουσιαστής Έιμι Κλόμπουτσαρ άνοιξε την τελετή στις 11.20 π.μ. Η Λέιντι Γκάγκα, τραγούδησε τον εθνικό ύμνο, αλλά και άλλοι καλλιτέχνες έκαναν σύντομες εμφανίσεις, όπως η τραγουδίστρια Τζένιφερ Λόπεζ, η 22χρονη ποιήτρια Αμάντα Γκόρμαν και ο τραγουδιστής Γκαρθ Μπρουκς. Στις 11.40 η Κάμαλα Χάρις, έδωσε τον όρκο της Αντιπροέδρου στη Δικαστή Σόνια Σοτομαγιόρ: «Ορκίζομαι ότι θα υποστηρίξω και θα υπερασπιστώ το Σύνταγμα των Ηνωμένων Πολιτειών από όλους τους εχθρούς, ξένους και εγχώριους. Ότι θα έχω πίστη και υπακοή σε αυτό, ότι αναλαμβάνω αυτό το καθήκον ελεύθερα, χωρίς επιφύλαξη ή διάθεση αποφυγής, και ότι θα περατώσω καλά και πιστά τις εργασίες του γραφείου που αναλαμβάνω (Με τη βοήθεια του Θεού).» Στις 11.47 ο Μπάιντεν έδωσε τον όρκο του Προέδρου στον Αρχιδικαστή Τζον Ρόμπερτς: «Ορκίζομαι ότι θα εκτελέσω πιστά τα καθήκοντα του Γραφείου του Προέδρου των Ηνωμένων Πολιτειών, και με το μέγιστο των δυνάμεών μου θα διαφυλάξω, θα προστατεύσω και θα υπερασπιστώ το Σύνταγμα των Ηνωμένων Πολιτειών (Με τη βοήθεια του Θεού)». Στον προεδρικό του λόγο, μετά τον όρκο, ο Μπάιντεν είπε ότι «Η θέληση του λαού ακούστηκε, και η θέληση του λαού έχει ληφθεί υπόψη. Μάθαμε ξανά ότι η δημοκρατία είναι πολύτιμη και η δημοκρατία είναι εύθραυστη. Για την ώρα, φίλοι μου, η δημοκρατία επικράτησε [...] Αυτή είναι η ημέρα της Αμερικής. Αυτή είναι η ημέρα της δημοκρατίας. Μια ημέρα στην ιστορία και ελπίδα, για ανανέωση και πρόοδο». Έκανε λόγο και για τις κρίσεις που θα αντιμετωπιστούν, τον κορονοϊό, τις διχόνοιες και τις αδικίες. Η τελετή ολοκληρώθηκε με παρέλαση και χαιρετισμό 21 κανονιών από το 3ο Τάγμα Πεζικού των Ηνωμένων Πολιτειών. Στην τελετή υπογραφής που ακολούθησε ο Μπάιντεν υπέγραψε τα πρώτα προεδρικά διατάγματα, για τους διορισμούς των μελών του υπουργικού συμβουλίου του.Ο Μπάιντεν και η Χάρις απόθεσαν στεφάνη στο Μνημείο του Άγνωστου Στρατιώτη, στο Κοιμητήριο Άρλινγκτον. Κατά τις 15.40 μία μεγάλη παρέλαση αυτοκινήτων στη Λεωφόρο Πενσυλβάνιας συνόδευσε τον Προέδρο Μπάιντεν και την Πρώτη Κυρία Τζιλ Μπάιντεν στον Λευκό Οίκο. 117ο Κογκρέσο (2021-2023) Το Δημοκρατικό Κόμμα, έχει την πλειοψηφία στη Βουλή. Με το Δημοκρατικό Κόμμα να υποστηρίζεται από τους 2 ανεξάρτητους πολιτικούς, κανένα κόμμα δεν έχει την πλειοψηφία στη Γερουσία. Είναι 50-50. Παρόλα αυτά, λόγω της Δημοκρατικής Αντιπροέδρου Χάρις, η πλειοψηφία είναι υπέρ του Δημοκρατικού Κόμματος. Υπουργικό Συμβούλιο των ΗΠΑ Υπουργικό Συμβούλιο του Τζο Μπάιντεν Πρόεδρος των ΗΠΑ Αντιπρόεδρος των ΗΠΑ Γραφείο του Λευκού Οίκου